b'\n_START_ARTICLE_\nIetisvaid\xc4\x97\n_START_SECTION_\nIstorija\n_START_PARAGRAPH_\nManoma, kad ietisvaid\xc4\x97s naudojamos nuo auk\xc5\xa1tutinio paleolito (apie 18000-16000 m. p.m.e). Europoje seniausios ietisvaid\xc4\x97s (gyv\xc5\xabn\xc5\xb3 pavidalo) rastos magdalenos laikotarpio radimviet\xc4\x97se. Manoma, kad jomis akstis buvo galima efektyviai svaidyti iki 70 m._NEWLINE_V\xc4\x97liau Europoje akstis ir ietisvaid\xc4\x97s \xc4\x97m\xc4\x97 i\xc5\xa1stumti lankai ir str\xc4\x97l\xc4\x97s. Lanku lengviau \xc5\xa1audyti, lankininkas gali ne\xc5\xa1iotis daugiau str\xc4\x97li\xc5\xb3, negu akstininkas aks\xc4\x8di\xc5\xb3. Str\xc4\x97les buvo lengviau daryti, negu lanks\xc4\x8di\xc4\x85sias akstis, kuri\xc5\xb3 dydis, mas\xc4\x97s pasiskirstymas, stangrumas tur\xc4\x97jo b\xc5\xabti labai suderinti su ietisvaide, kad u\xc5\xbetikrinti reikiam\xc4\x85 taiklum\xc4\x85._NEWLINE_Ietisvaides naudojo ir pirmieji ind\xc4\x97nai Amerikoje. Ind\xc4\x97n\xc5\xb3 ietisvaid\xc4\x97 vadinama atlaltis (atlatl). Angli\xc5\xa1kai \xc5\xa1iuo pavadinimu neretai vadina bet kokias ietisvaides. Manoma, kad jas atsine\xc5\xa1\xc4\x97 pirmieji Amerikos gyventojai, ledynme\xc4\x8dio laikais atkeliav\xc4\x99 per Beringo s\xc4\x85siaurio \xe2\x80\x9etilt\xc4\x85\xe2\x80\x9c. Actekai ietisvaides v\xc4\x97l \xc4\x97m\xc4\x97 naudoti prasid\xc4\x97jus karams su ispan\xc5\xb3 konkistadorais. Ispanai bijojo akstinink\xc5\xb3 su ietisvaid\xc4\x97mis, kadangi taip sviestos akstys pramu\xc5\xa1in\xc4\x97jo konkistador\xc5\xb3 kirasas. Ietisvaides dar neseniai naudojo ir inuitai (eskimai). \xc5\xa0. Amerikoje visi\xc5\xa1kai sveik\xc5\xb3 ietisvaid\xc5\xbei\xc5\xb3 randa pelk\xc4\x97se.\n_START_SECTION_\nVumera\n_START_PARAGRAPH_\nAustralijos aborigen\xc5\xb3 ietisvaid\xc4\x97 paprastai vadinama vumera (woomera). \xc5\xa0is \xc5\xbeodis yra eora genties terminas, bet juo vadina bet kokias austral\xc5\xb3 aborigen\xc5\xb3 ietisvaides. Vumeras aborigenai naudoja iki \xc5\xa1iol. Kai kuriose Australijos dalyse vumeros yra universal\xc5\xabs \xc4\xafrankiai. Kai kurie j\xc5\xb3 pana\xc5\xa1\xc5\xabs \xc4\xaf siaurus duben\xc4\x97lius, kuriuose ne\xc5\xa1ioja smulkius daiktus (pvz., s\xc4\x97klas). Kiti turi pritaisytus a\xc5\xa1menis, kuriais i\xc5\xa1darin\xc4\x97ja grob\xc4\xaf ar pjauna med\xc4\xaf. Vumeras tradici\xc5\xa1kai puo\xc5\xa1ia rai\xc5\xbeiniais ar i\xc5\xa1pie\xc5\xa1ia, ir ornamentai parodo, kuriai giminei ar grupei priklauso vumeros savininkas._NEWLINE_Australijoje yra miestelis, pavadintas Vumera (Woomera) \xe2\x80\x93 pagal aborigen\xc5\xb3 ietisvaid\xc4\x97s pavadinim\xc4\x85. Prie \xc5\xa1io miestelio yra did\xc5\xbeiausias pasaulyje poligonas (plotas didesnis u\xc5\xbe Anglijos), kuriame bandomi ginklai, tarp j\xc5\xb3 \xe2\x80\x93 ir raketos bei branduolinis ginklas. I\xc5\xa1 Vumeros poligono buvo paleisti du dirbtiniai \xc5\xbdem\xc4\x97s palydovai.\n_START_SECTION_\nDabartis\n_START_PARAGRAPH_\n\xc5\xa0iais laikais ietisvaides naudoja kaip sporto \xc4\xafrank\xc4\xaf. Jomis svaido akstis toliui ar tikslumui. Rekordas \xe2\x80\x93 260 m. Vyksta turnyrai, kur naudojamos tiek ietisvaid\xc4\x97s, pagamintos senovi\xc5\xa1komis technologijomis, tiek ietisvaid\xc4\x97s i\xc5\xa1 moderni\xc5\xb3 med\xc5\xbeiag\xc5\xb3._NEWLINE_Taip pat bandoma naudoti ietisvaides sportin\xc4\x97je med\xc5\xbeiokl\xc4\x97je. Ketinama jas naudoti elni\xc5\xb3 med\xc5\xbeiokl\xc4\x97je, JAV bandoma ietisvaid\xc4\x97s naudojim\xc4\x85 \xc4\xafteisinti \xc4\xafstatymi\xc5\xa1kai.'